Baibolo ya pa Intaneti | BAIBOLO—AMALEMBO YA CALO CIPYA
Bushe kuti mwatemwa ukubelenga ici cipande mu %%?
Ukutendeka 17:1-27
17 Ilyo Abramu aali ne myaka amakumi pabula na pabula (99), e lyo Yehova amoneke kuli Abramu no kumweba ati:+ “Nine Lesa Wa Maka Yonse.+ Ulecita ifyo mfwaya kabili uleba uwa kaele.+2 Kabili nalapangana na iwe icipangano,+ pa kuti nkafushe abana bobe icine cine.”+3 E lyo Abramu awile ubukupeme,+ na Lesa akonkenyepo ukulanda nankwe, ati:4 “Lelo ine, mona! ni we napangana nobe icipangano candi,+ nobe ukaba wishi wa nko ishingi.+5 Ne shina lyobe talyakulaitwa kabili Abramu, ishina lyobe nomba ni we Abrahamu, pantu nkakulenga ukuba wishi wa nko ishingi.6 Kabili nkakulenga ukusanda icine cine, nkakulenga ukuba inko, ne shamfumu ni muli iwe shikafuma.+7 “Kabili nkafikilisha icipangano candi kuli iwe+ na ku bakafuma muli iwe ukulingana ne nkulo shabo, cikaba cipangano ca muyayaya,+ pa kuti iwe na bana bobe abakesa pa numa mukeshibe ukuti nine Lesa.+8 Kabili nkapeela iwe na bana bobe icalo ico waikelemo,+ icalo conse ica Kanaani, ukuti cikabe cobe umuyayaya; kabili nkaba Lesa wabo.”+9 Kabili Lesa atile kuli Abrahamu: “Na iwe, ukalesunga icipangano candi, iwe na bana bobe abakesa pa numa ukulingana ne nkulo shabo.+10 Ici e cipangano candi ico imwe mwakulasunga, ico nalapangana nenu, na bana benu abakesa pa numa:+ Umwaume onse uwa muli imwe akasembululwe.+11 Mukalesembulula inkanda ya pa mpela ya mubili wenu, kabili ici e cikaba icishibilo ca cipangano ico napangana na imwe.+12 Umwaume onse uwa muli imwe uwakumanya inshiku cinekonsekonse (8) akasembululwe,+ ukulingana ne nkulo sha kufyalwa kwenu, onse uwafyalilwa mu ng’anda na onse uo mwashita mu ndalama ku mwina fyalo uushafuma mu bana bobe.13 Umwaume onse uwafyalilwa mu ng’anda yobe no mwaume onse uwashitwa mu ndalama shobe afwile ukusembululwa+ kabili ukusembululwa e cishibilo ca cipangano candi ico napangana na imwe kabili cakulaba cipangano ca muyayaya.+14 Kabili umwaume uushakasembululwe inkanda ya pa mpela ya mubili wakwe, akepaiwe.+ Ninshi napula mu cipangano candi.”15 Kabili Lesa akonkenyepo ukusosa kuli Abrahamu ati: “Nomba Sarai umukashi obe, wilamwita auti Sarai, pantu nomba ishina lyakwe ni Sara.+16 Nkamupaala kabili nkalenga no kuti akakufyalile umwana mwaume;+ kabili nkapaala Sara na o akaba inko;+ ne shamfumu sha bantu na bantu shikafuma muli ena.”+17 E lyo Abrahamu awile ubukupeme alaseka mu mutima wakwe aleti:+ “Bushe umuntu wa myaka umwanda umo (100) kuti afyala umwana, kabili bushe umwanakashi uuli ne myaka amakumi pabula (90) nga Sara kuti afyala?”+18 Pa numa, Abrahamu atile kuli Lesa wa cine: “Shi mwingapaala Ishmaele!”+19 Lesa na o atile: “Sara umukashi obe akakufyalila umwana umwaume, na iwe ukamwinike ati Isaki.+ Kabili nkapangana nankwe icipangano candi ku kuba icipangano ca muyayaya ku bana bakwe abakesa pa numa.+20 Lelo ifyo usosele pali Ishmaele ning’umfwa. Mona! Nkamupaala kabili nkamulenga ukusanda kabili nkafusha na bana bakwe icine cine.+ Na o akafyala intungulushi ikumi na babili (12), kabili nkamulenga akabe uluko ulukalamba.+21 Lelo, uo nkapangana nankwe icipangano candi ni Isaki,+ uo Sara akakufyalila pa nshita nga ino, uyu mwaka uleisa.”+22 Awe Lesa apwile ukulanda nankwe kabili alifuminepo ashile Abrahamu.+23 E lyo Abrahamu abuulile Ishmaele umwana wakwe umwaume na baume bonse abafyalilwe mu ng’anda yakwe na onse uwashitilwe mu ndalama shakwe, umwaume onse uwa mu ba mu ng’anda ya kwa Abrahamu, no kusembulula inkanda ya pa mpela ya mibili yabo pali ubo bwine bushiku, ukulingana ne fyo Lesa amwebele.+24 Kabili Abrahamu aali ne myaka amakumi pabula na pabula (99) ilyo asembulwilwe inkanda ya pa mpela ya mubili wakwe.+25 Kabili Ishmaele umwana wakwe umwaume aali ne myaka ikumi na itatu (13) ilyo bamusembulwile inkanda ya pa mpela ya mubili wakwe.+26 Mu bushiku bwine ubu e mo Abrahamu asembulwilwe, pamo na Ishmaele umwana wakwe umwaume.+27 Na baume bonse aba mu ng’anda yakwe, onse uwafyalilwe mulya na bonse abo bashitile ku bena fyalo mu ndalama, babasembulwile pamo nankwe.+
bem_Latn bem_Latn bem_Latn bem_Latn